**Να σου πω μια παροιμία;**

**Σπίτι μου, σπιτάκι μου, σπιτοκαλυβάκι μου!**

Μια φορά κι έναν καιρό δυο παιδιά, o Νίκος και η Στέλλα, ζούσαν σε μια μικρή καλύβα σε ένα φτωχό χωριουδάκι. Παρά τις δυσκολίες που αντιμετώπιζαν, τα παιδιά ήταν ευτυχισμένα γιατί οι γονείς τους τα αγαπούσαν πολύ και φρόντιζαν ώστε να μην τους λείψει τίποτα από τα απαραίτητα αγαθά. Όμως η ευτυχία τους δεν ήταν παντοτινή. Πόλεμος ξέσπασε στη χώρα τους και αναγκάστηκαν να φύγουν μέσα σε μια νύχτα από το χωριό τους. Οι γονείς τους όμως έπρεπε να μείνουν στο χωριό και να πολεμήσουν για την ελευθερία τους.

Στο ταξίδι της προσφυγιάς προς τη γειτονική χώρα, τα παιδιά ακολούθησαν τους γέροντες και τα παιδιά του χωριού τους. Καθώς περπατούσαν στο δρόμο, ο Νίκος και η Στέλλα κουράζονταν πολύ κι έμεναν πίσω από τους υπόλοιπους συγχωριανούς τους. Κάποια στιγμή, όταν σκοτείνιασε, συνειδητοποίησαν ότι είχαν μείνει εντελώς μόνοι σε έναν άγνωστο τόπο! Κανένα παιδί δεν πρέπει να μένει μόνο και αβοήθητο!

Τα δυο αδέρφια ήταν σε απόγνωση. Περιπλανήθηκαν για ώρες και στο τέλος βρήκαν ένα καταφύγιο μέσα στο δάσος. Το καταφύγιο όμως ήταν σκοτεινό και παγωμένο! Καθώς έτρεμαν από το φόβο και το κρύο, τα παιδιά σκέφτηκαν να ψάξουν στο δάσος να βρουν ξύλα για να ζεσταθούν.

Καθώς προχωρούσαν φοβισμένα άκουσαν μια υπέροχη φωνή να τους καλεί: ‘Νίκο! Στέλλα! Βρίσκεστε στο Δάσος της Ζωής!». Η άγνωστη φωνή ακούστηκε τόσο γλυκιά που από τον φόβο υπερίσχυσε η περιέργειά τους. Όταν πλησίασαν, τα παιδιά ανακάλυψαν ένα γέρικο δέντρο που μιλούσε και κουνούσε απαλά τα κλαδιά του! «Είμαι το Μαγεμένο Δέντρο. Θα σας βοηθήσω να αλλάξετε τη ζωή σας», τους καθησύχασε. Τους είπε ότι το Δάσος της Ζωής υπερασπίζεται τα δικαιώματα όλων των παιδιών του κόσμου. Ο μοναδικός κανόνας είναι να μην καταχραστούν τη φιλοξενία του δάσους.

Τα παιδιά της ιστορίας μας με την αγνή καρδιά τους δε θα έπαιρναν ποτέ από το δάσος περισσότερα από όσα είχαν ανάγκη. Μάζεψαν όσα κλαδιά χρειάζονταν για να χτίσουν το καλυβάκι τους μέσα στο δάσος. Δεν θα ξαναγύριζαν ποτέ στο τρομακτικό καταφύγιο.

Όταν κατάφεραν να χτίσουν το καλυβάκι τους επέστρεψαν στο Μαγεμένο Δέντρο για να το ευχαριστήσουν. «Είσαι ο καλύτερος μας φίλος» του είπε με αγάπη ο Νίκος. «Μπορούμε να κάνουμε κάτι κι εμείς για εσένα;» ρώτησε η Στέλλα. Και τότε το Μαγεμένο Δέντρο της αποκρίθηκε: «Πες μου μια παροιμία!». Η Στέλλα το κοίταξε με απορία και του απάντησε χωρίς να το πολυσκεφτεί: «Σπίτι μου, σπιτάκι μου, σπιτοκαλυβάκι μου!» Το Μαγεμένο Δέντρο την ευχαρίστησε και συμβούλευσε τα παιδιά να πάνε στο δικό τους φτωχοκαλυβάκι για να περάσουν την πρώτη νύχτα μέσα στο δάσος.

Το επόμενο πρωί, όταν ο Νίκος πήγε να βρει ξύλα για να ανάψουν φωτιά, ανάμεσα στα χόρτα, βρήκε ένα χρυσό νόμισμα! Και μετά και δεύτερο και τρίτο! Τα χρυσά νομίσματα τον οδήγησαν σε ένα ξέφωτο. Στο μέρος αυτό ήταν κρυμμένη μια μαγική ντουλάπα με άπειρα όμορφα ρούχα! Πολύχρωμα και μονόχρωμα!

Ένα μικροσκοπικό πουλάκι κάθισε στον ώμο του Νίκου και του είπε να φωνάξει την αδερφή του, ενώ του θύμισε τη συμβουλή του Μαγεμένου Δέντρου. Ο Νίκος φώναξε αμέσως την Στέλλα κι άρχισαν να δοκιμάζουν μαζί τα ρούχα. Διάλεξαν μόνο τα πιο ζεστά και τακτοποίησαν πίσω τα υπόλοιπα. Τότε το πουλάκι τους έκανε νόημα να το ακολουθήσουν γιατί τους άξιζε επιβράβευση για την συμπεριφορά τους.

Τους οδήγησε σε ένα μεγάλο σπίτι όπου ζούσε ο κύριος Αντώνης με την γυναίκα του, την κυρία Βάλια. Το ηλικιωμένο ζευγάρι τους υποδέχτηκε με χαρά και μόλις έμαθαν την ιστορία τους προθυμοποιήθηκαν να τους φιλοξενήσουν. Ο κύριος Αντώνης τους υποσχέθηκε ότι θα τους βοηθούσε να βρουν τους γονείς τους.

Το φιλόξενο ζευγάρι πρόσφερε ένα υπνοδωμάτιο στο κάθε παιδί για να κοιμηθεί. Στην οροφή κάθε δωματίου μικρά αστέρια έλαμπαν στο σκοτάδι. Τους θύμιζαν τον λαμπερό ουρανό που έβλεπαν τα βράδια στο χωριουδάκι τους. Πρώτη φορά στη ζωή τους έβλεπαν ένα τόσο όμορφο σπίτι! Έκαναν ένα ζεστό μπάνιο, έφαγαν το βραδινό τους, ήπιαν το γάλα τους και η κυρία Βάλια τους διάβασε από ένα παραμύθι πριν κοιμηθούν. Κάπως έτσι θα έπρεπε να κοιμούνται όλα τα παιδιά του κόσμου!

Το επόμενο πρωί, η κυρία Βάλια τα ξύπνησε και τα ετοίμασε για να πάνε στο σχολείο γιατί κάθε παιδί έχει δικαίωμα στη γνώση. Την πρώτη μέρα στο σχολείο έκαναν καινούριους φίλους και έμαθαν πολλά νέα πράγματα. Καθώς επέστρεφαν όμως, η Στέλλα έπεσε και χτύπησε σε μια πέτρα. Ο Νίκος την βοήθησε να σηκωθεί. Βρήκε κάποια φύλλα, και της έφτιαξε έναν επίδεσμο για την πληγή της. Για ακόμα μια φορά, το δάσος στάθηκε δίπλα τους και τους προστάτευσε. «Σπίτι μου, σπιτάκι μου, σπιτοκαλυβάκι μου» ψιθύρισε με ευγνωμοσύνη η Στέλλα. Όταν τα παιδιά έφτασαν σπίτι, ο κύριος Αντώνης που ήταν γιατρός περιποιήθηκε την πληγή της και την γιάτρεψε.

Την επόμενη μέρα, η Στέλλα θέλοντας να ευχαριστήσει τον κύριο Αντώνη ξύπνησε νωρίς για να βρει ένα δώρο. Πήγε μόνη της αυτή τη φορά στο Μαγεμένο Δάσος. Έκοψε όμορφα λουλούδια και έφτιαξε πολλές ανθοδέσμες! Όταν γύρισε σπίτι την περίμενε μια έκπληξη! Οι φωνές των γονιών τους ακούγονταν μέσα στο σπίτι να ευχαριστούν το φιλόξενο ζευγάρι που προστάτευσε τα παιδιά. Τότε η Στέλλα έτρεξε γρήγορα στην αγκαλιά της μητέρας της και της έδωσε μια ανθοδέσμη!

«Σπίτι μου, σπιτάκι μου, σπιτοκαλυβάκι μου» της είπε χωρίς να το πολυσκεφτεί και η μητέρα της την κοίταξε με απορία! Ο πατέρας της είχε ήδη στην αγκαλιά του τον Νίκο. Η Στέλλα μοίρασε τις ανθοδέσμες στους γονείς και στο φιλόξενο ζευγάρι. Η οικογένεια ενώθηκε και πάλι και όλοι τους ξέχασαν τον πόλεμο, τον φόβο, την ξενιτειά.

Ο κύριος Αντώνης τους πρότεινε να μετακομίσουν στο σπίτι του, ήταν άλλωστε μεγάλο και το μόνο που έλειπε ήταν οι παιδικές φωνές. Η οικογένεια δέχτηκε και τα παιδιά απέκτησαν έναν παππού και μια γιαγιά που τα αγαπούσαν πολύ.

Όλα τα παιδιά του κόσμου θα πρέπει να έχουν τροφή, ιατρική φροντίδα, ρούχα, σπίτι, οικογένεια, μόρφωση, και φίλους. Είναι πολύ στενάχωρο να βλέπουμε παιδιά να ζητιανεύουν στους δρόμους, να ζουν μέσα στο κρύο μακριά από τους γονείς τους, χωρίς όλα όσα θα έπρεπε να έχουν. Η Στέλλα και ο Νίκος πέρασαν καλά, όπως θα έπρεπε να περνούν όλα τα παιδιά.